Wommer zrogg zom Camp si ond zNacht gmacht hei, hett de Guide David met sim Boss telefoniert, wöu  ergendöppis metem Chare ned gstomme het - mer hei nämmli huufe Öl verlohre. Si hei do entschede, dass mer vo Alice Springs (5h Fahrt) e anders Fahrzüg öberchöme, wo grad no im Service gse esch. Wiiter hei si organisiert, das am andere Morge, während dem de Bus zo üs brocht werd, mer meteme andere Bus d Olgas chöi go bsueche. Be de Olgas hömmer e Morgewanderig gmacht, s het üs cheibe guet gfaue. Am Mettag simmer do zrogg im Camp gse, ond hei üse nöi Bus chönne bestiige. Vor de länge Fahrt i nes anders Camp  hömmer no s Kultur-Center bsuecht - alles öber de Uluru ond d Aborigines esch erklärt worde. Nochhär hömmer üs uf di läng Fahrt gmacht (inkl. Holz sueche förs Lagerfüür). S esch no cheibe schön gse, i dem Bus enne z hocke ond d Landschaft be Sonneondergang gseh verbiifahre.